《二月上浣会制司幕属和孟诚之制参韵》
宋代·袁说友

三刀入梦乡，远作益州镇。
空怀十驾念，那复一篑进。
心劳政自十，愧彼东郊尹。
得人盛乌幕，澹台不由径。
竞效有用学，一扫虚名徇。
雍容三语掾，文润相涵映。
一樽聚群彦，坐乏黄封印。
开怀纵清酌，词锋凛篆隽。
春花自开落，醒醉百念静。
谈笑吐胸臆，宁较名与分。
矧兹宾客贤，讼过便退听。
吾侪东与西，邂逅喜滋甚。
惜也民菜色，旦旦急荒政。
及兹雨膏麦，觞咏是招聘。
我方道州考，盍抗归老论。
早上竹笮船，故园松菊盛。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。